
                    PARLAMENTUL  ROMÂNIEI

                                     CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	                       Bucureşti, 11 februarie 2014

        Nr. Pl-x  452/2013


                                     RAPORT

                                                              asupra

propunerii legislative pentru modificarea şi completarea Legii nr.272/2004 privind protecţia şi promovarea drepturilor copilului

În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr.272/2004 privind protecţia şi promovarea drepturilor copilului, trimisă cu adresa nr. Pl.x. 452 din 11 noiembrie 2013, înregistrată cu nr. 4c-11/1274 din 12 noiembrie 2013.

Senatul, în calitate de primă Cameră sesizată, a respins propunerea legislativă, în şedinţa din 5 noiembrie 2013.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, cu modificările ulterioare. 
Proiectul de lege are ca obiect de reglementare modificarea şi completarea Legii nr.272/2004 privind protecţia şi promovarea drepturilor copilului, cu modificările ulterioare, intervenţiile legislative preconizate vizând asigurarea unei mai bune protecţii a drepturilor copilului şi delimitarea mai clară a atribuţiilor şi competenţelor care revin autorităţilor în cadrul acestui proces, ţinând cont şi de necesitatea corelării dispoziţiilor actuale cu cele ale noului Cod civil.

Consiliul Legislativ, conform avizului cu nr.438 din 22 mai 2013, a avizat favorabil propunerea legislativă, cu observaţii şi propuneri.


Comisia pentru învăţământ, ştiinţă, tineret şi sport a avizat negativ iniţiativa legislativă, cu majoritate de voturi, în şedinţa din 20 noiembrie 2013, conform adresei cu nr. 4c-9/284 din 20 noiembrie 2013.


Comisia pentru sănătate şi familie a avizat negativ iniţiativa legislativă, cu majoritate de voturi, în şedinţa din 20 noiembrie 2013, conform adresei cu nr. 4c-8/264 din 21 noiembrie 2013.


Comisia pentru drepturile omului, culte şi problemele minorităţilor naţionale a avizat negativ iniţiativa legislativă, cu majoritate de voturi, în şedinţa din 20 noiembrie 2013, conform adresei cu nr. 4c-5/488 din 21 noiembrie 2013.
          Comisia pentru administraţie publică, amenajarea teritoriului şi echilibru ecologic a avizat negativ propunerea legislativă în şedinţa din data de 9 decembrie 2013, cu unanimitate de voturi, conform adresei cu nr. 4c-6/480/2013.

          Comisia pentru buget, finanţe şi bănci a avizat negativ propunerea legislativă în şedinţa din data de 11 decembrie 2013, cu majoritate de voturi, conform adresei cu nr. 4c-2/602/2013.

          Guvernul României, conform punctului de vedere transmis prin adresa cu nr.1246 din 18 iulie 2013, nu susţine adoptarea propunerii legislative. Guvernul a iniţiat un proiect de lege pentru modificarea şi completarea Legii nr.272/2004 privind protecţia şi promovarea drepturilor copilului, proiect al cărui obiect de reglementare este similar cu cel al propunerii legislative.


Proiectul Guvernului a fost adoptat de Camera Deputaţilor la data de 3 septembrie 2013 şi promulgat de Preşedintele României la data de 25 septembrie 2013, devenind Legea nr.257/2013.

Comisia pentru administraţie publică, amenajarea teritoriului şi echilibru ecologic, prin adresa cu nr.4c-6/315/2013 a transmis Comisiei juridice, de disciplină şi imunităţi un memoriu al Organizaţiei Salvaţi Copiii România, memoriu în care sunt formulate recomandări referitoare la propunerea legislativă pentru modificarea şi completarea Legii nr.272/2004 privind protecţia şi promovarea drepturilor copilului. Recomandările Organizaţiei Salvaţi Copiii România vizează domenii în care respectarea drepturilor fundamentale ale copilului reclamă măsuri urgente de facilitare a aplicării legii şi întărire a responsabilităţilor instituţiilor de protecţie a drepturilor copilului.
La dezbaterea propunerii legislative a participat, în calitate de invitat din partea Ministerului Muncii, Familiei, Protecţiei Sociale şi Persoanelor Vârstnice, doamna Elena Tudor – director al Direcţiei Protecţia Copilului. Domnia sa a prezentat membrilor Comisiei prezenţi la dezbateri o serie de considerente în favoarea respingerii iniţiativei legislative, argumente similare celor din punctul de vedere al Guvernului.
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din data de 11 februarie 2014.

La dezbateri au fost prezenţi 18 deputaţi din numărul total de 26 membri ai Comisiei juridice, de disciplină şi imunităţi.

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, un raport de respingere a propunerii legislative pentru modificarea şi completarea Legii nr.272/2004 privind protecţia şi promovarea drepturilor copilului, întrucât Guvernul României a iniţiat şi promovat un proiect de lege, proiect adoptat de Camera Deputaţilor la data de 3 septembrie 2013 şi promulgat de Preşedintele României la data de 25 septembrie 2013, devenind Legea nr.257/2013
Propunerea legislativă se încadrează în categoria legilor organice.
          VICEPREŞEDINTE,                                                   SECRETAR,

    CIPRIAN NICOLAE NICA                        CĂTĂLIN THEODOR NICOLESCU

Consilier parlamentar,

Rodica Penescu

